題萬富樓
作者：釋德洪
朝代：宋

paragraphs: 賢爲萬人英，筆力挽萬牛。
寶带腰萬丁，封及萬户侯。
彼富一二數，其實富未周。
君看清曲江，傑立萬富樓。
山川占形勝，佳處横高秋。
丈人披白帢，憑欄清兩眸。
凛然無求姿，一洗驕氣浮。
郿塢癡肉臠，金谷酒色囚。
名均謂之富，涇渭實異流。
余窮蓄一喙，得飽事事休。
貧富若天淵，飽豈有劣優。
此詩如橄欖，初嚼欲棄投。
終然成可口，味永當見收。